CELEX: 32019R0066
Language: bg
Date: 2019-01-16 00:00:00
Title: Регламент за изпълнение (ЕС) 2019/66 на Комисията от 16 януари 2019 година относно правилата за установяване на еднакви практически условия за извършването на официален контрол върху растения, растителни продукти и други обекти с цел проверка на съответствието с правилата на Съюза относно защитните мерки срещу вредителите по растенията, приложими за тези стоки

17.1.2019   
               
               
                  BG
               
               
                  Официален вестник на Европейския съюз
               
               
                  L 15/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/66 НА КОМИСИЯТА
         от 16 януари 2019 година
         относно правилата за установяване на еднакви практически условия за извършването на официален контрол върху растения, растителни продукти и други обекти с цел проверка на съответствието с правилата на Съюза относно защитните мерки срещу вредителите по растенията, приложими за тези стоки
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (1), и по-специално член 22, параграф 3 от него,
         като има предвид, че:
         
                     (1)
                  
                  
                     Официален контрол в помещенията, а когато е приложимо — и на други места, използвани от професионалните оператори, получили разрешение да издават растителни паспорти в съответствие с член 84, параграф 1 от Регламент (ЕС) 2016/2031 на Европейския парламент и на Съвета (2), следва да се извършва най-малко веднъж годишно. Това е необходимо, за да се гарантира редовен и последователен контрол, обхващащ производствените цикли на съответните растения, както и жизнения цикъл на съответните вредители и техните вектори.
                  
               
                     (2)
                  
                  
                     Честотата на тези проверки следва да бъде съобразена с извършването на инспекции най-малко веднъж годишно, а ако е целесъобразно — и с вземането на проби и изпитванията, посочени в член 92, параграф 1 от Регламент (ЕС) 2016/2031, с цел да се гарантира, че всички инспекции и всяко вземане на проби и изпитване, извършвани по силата на посочения регламент, не се повтарят по силата на настоящия регламент.
                  
               
                     (3)
                  
                  
                     Ако е необходимо, въз основа на свързани с риска критерии, компетентните органи могат да увеличат честотата на официалния контрол в помещенията, а когато е приложимо — и на други места, използвани от професионалните оператори, получили разрешение да издават растителни паспорти в съответствие с член 84, параграф 1 от Регламент (ЕС) 2016/2031.
                  
               
                     (4)
                  
                  
                     Професионалните оператори, които са прилагали в продължение на най-малко две последователни години план за управление на риска от вредители в съответствие с член 91 от Регламент (ЕС) 2016/2031, осигуряват по-надеждни гаранции по отношение на нивото на фитосанитарна защита в своите помещения, а когато е приложимо — и на други места. Поради това е целесъобразно да се даде възможност на компетентните органи да намалят честотата на официалния контрол на въпросните оператори на най-малко веднъж на всеки две години.
                  
               
                     (5)
                  
                  
                     Помещенията, а когато е приложимо — и другите места, използвани от професионални оператори, получили разрешение да издават растителни паспорти в съответствие с член 84, параграф 1 от Регламент (ЕС) 2016/2031, следва да бъдат подлагани на поне още един официален контрол, освен посочения в съображение 1, ако те са мястото на произход на растенията, растителните продукти и другите обекти по смисъла на определенията в член 2, точки 1), 2) и 5) от Регламент (ЕС) 2016/2031, които са били отглеждани поне през една част от живота им или са разположени в демаркационна област, определена в съответствие с член 18, параграф 1 от посочения регламент, и които е вероятно да бъдат нападнати от вредителя, за който е била установена посочената демаркационна област. Този допълнителен официален контрол следва да се извършва възможно най-близо до момента, в който тези растения, растителни продукти и други обекти се извеждат от посочената демаркационна област или от заразената зона към буферната зона на посочената демаркационна област. Това е необходимо, за да се гарантира отсъствието на всякакъв фитосанитарен риск след обичайния официален контрол и преди движението на растенията, растителните продукти и другите обекти извън демаркационната област или от заразената зона към буферната зона.
                  
               
                     (6)
                  
                  
                     С цел да се гарантира подходящо ниво на фитосанитарна защита, както и ефективен надзор върху вноса на растения в Съюза и съпътстващите го рискове, когато растенията, посочени в член 73, първата алинея от Регламент (ЕС) 2016/2031, се внасят на територията на Съюза, компетентните органи следва да извършват официален контрол при пристигането в Съюза върху най-малко 1 % от пратките с такива растения.
                  
               
                     (7)
                  
                  
                     Официалният контрол в помещенията, а когато е приложимо — и на други места, използвани от професионалните оператори, получили разрешение да поставят маркировката върху дървения опаковъчен материал в съответствие с член 98, параграф 1 от Регламент (ЕС) 2016/2031, следва да се извършва най-малко веднъж годишно. Това е необходимо, за да се гарантира редовен и последователен контрол, обхващащ фитосанитарните рискове, свързани с производството и търговията с този вид материал. Ако е необходимо, въз основа на свързани с риска критерии, компетентните органи могат да увеличат честотата на официалния контрол в помещенията, а когато е приложимо — и на други места, използвани от професионалните оператори, получили разрешение да поставят маркировката върху дървения опаковъчен материал в съответствие с член 98, параграф 1 от Регламент (ЕС) 2016/2031.
                  
               
                     (8)
                  
                  
                     Тъй като регламенти (ЕС) 2016/2031 и (ЕС) 2017/625 са приложими от 14 декември 2019 г., настоящият регламент също следва да се прилага от посочената дата.
                  
               
                     (9)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Еднаква честота на извършвания официален контрол по отношение на професионалните оператори, получили разрешение да издават растителни паспорти
            Компетентните органи могат да извършват официален контрол най-малко веднъж годишно в помещенията, а когато е приложимо — и на други места, използвани от професионалните оператори, получили разрешение да издават растителни паспорти в съответствие с член 84, параграф 1 от Регламент (ЕС) 2016/2031.
            Посоченият контрол включва инспекциите, а в случай на предполагаеми рискове за здравето на растенията — и вземането на проби и изпитванията, посочени в член 92, параграф 1 от Регламент (ЕС) 2016/2031.
            Контролът се извършва в най-подходящия момент с оглед на възможността за откриване на съответните вредители или на признаци или симптоми за наличието на такива.
         
         
            Член 2
            Увеличаване на честотата на извършвания официален контрол по отношение на професионалните оператори, получили разрешение да издават растителни паспорти
            Компетентните органи могат да увеличат честотата на официалния контрол, указана в член 1, ако рискът налага това, като вземат под внимание най-малкото следните фактори:
            
                        а)
                     
                     
                        повишените фитосанитарни рискове за конкретното семейство, род или вид растения или растителни продукти, произвеждани във въпросните помещения, а когато е приложимо — и в други места, когато е необходим повече от един контрол поради биологичните характеристики на вредителя или условията на околната среда;
                     
                  
                        б)
                     
                     
                        фитосанитарните рискове, свързани с произхода или мястото, от което са въведени на територията на Съюза определени растения, растителни продукти или други обекти;
                     
                  
                        в)
                     
                     
                        броя на производствените цикли за една година;
                     
                  
                        г)
                     
                     
                        историята на спазването от страна на професионалния оператор на приложимите разпоредби на регламенти (ЕС) 2016/2031 и (ЕС) 2017/625;
                     
                  
                        д)
                     
                     
                        наличната инфраструктура и местонахождението на помещенията, а когато е приложимо — и къде се намират другите места, използвани от професионалния оператор.
                     
                  
         
            Член 3
            Намаляване на честотата на извършвания официален контрол по отношение на професионалните оператори, получили разрешение да издават растителни паспорти
            Компетентните органи могат да намалят честотата на официалния контрол, указана в член 1, на най-малко веднъж на всеки две години, ако рискът го позволява и са изпълнени следните условия:
            
                        а)
                     
                     
                        професионалният оператор прилага в продължение на най-малко две последователни години план за управление на риска от вредители в съответствие с член 91 от Регламент (ЕС) 2016/2031;
                     
                  
                        б)
                     
                     
                        компетентният орган стигне до заключението, че въпросният план е позволил действително да бъдат намалени съответните фитосанитарни рискове и че съответният професионален оператор е спазил приложимите разпоредби на регламенти (ЕС) 2016/2031 и (ЕС) 2017/625.
                     
                  
         
            Член 4
            Еднаква минимална честота на официалния контрол върху растения, растителни продукти и други обекти с определен произход или място, от което са въведени в рамките на Съюза
            
               1.   Помещенията, а когато е приложимо — и другите места, използвани от професионални оператори, получили разрешение да издават растителни паспорти в съответствие с член 84, параграф 1 от Регламент (ЕС) 2016/2031, се подлагат на поне още един официален контрол, освен посочения в член 1, ако те са мястото на произход на растенията, растителните продукти и другите обекти по смисъла на определенията в член 2, точки 1), 2) и 5) от Регламент (ЕС) 2016/2031, които са били отглеждани поне през една част от живота им или са разположени в демаркационна област, определена в съответствие с член 18, параграф 1 от посочения регламент, и които е вероятно да бъдат нападнати от вредителя, за който е била установена посочената демаркационна област. Този допълнителен официален контрол се извършва възможно най-близо до момента, в който тези растения, растителни продукти и други обекти се извеждат от посочената демаркационна област или от заразената зона към буферната зона на посочената демаркационна област.
            
            
               2.   Когато извършват официалния контрол, посочен в параграф 1, компетентните органи оценяват следните фактори:
               
                           а)
                        
                        
                           риска растенията, растителните продукти и другите обекти да са преносители на съответния вредител;
                        
                     
                           б)
                        
                        
                           риска от наличие на потенциални вектори на посочения вредител, като се вземе предвид произходът или мястото, от което са въведени пратките в рамките на Съюза, възприемчивостта на растенията към заразяване и спазването от страна на професионалния оператор, който отговаря за придвижването, на всяка друга мярка, предприета за ликвидиране или ограничаване на разпространението на този вредител.
                        
                     
         
         
            Член 5
            Еднаква минимална честота на официалния контрол върху растенията, посочени в член 73, първата алинея от Регламент (ЕС) 2016/2031
            Проверки за идентичност и физически проверки на растенията, посочени в член 73, първата алинея от Регламент (ЕС) 2016/2031 и въвеждани в Съюза, се извършват върху най-малко 1 % от пратките с такива растения.
         
         
            Член 6
            Еднаква честота на извършвания официален контрол по отношение на професионалните оператори, получили разрешение да поставят маркировката върху дървения опаковъчен материал
            Компетентните органи извършват официален контрол най-малко веднъж годишно в помещенията, а когато е приложимо — и на други места, използвани от професионалните оператори, получили разрешение да поставят маркировката върху дървения опаковъчен материал в съответствие с член 98, параграф 1 от Регламент (ЕС) 2016/2031.
            Този контрол включва предвидения в член 98, параграф 3 от Регламент (ЕС) 2016/2031 надзор.
         
         
            Член 7
            Увеличаване на честотата на извършвания официален контрол по отношение на професионалните оператори, получили разрешение да поставят маркировката върху дървения опаковъчен материал
            Компетентните органи могат да увеличат честотата на официалния контрол, указана в член 6, ако рискът налага това, като вземат под внимание един или повече от следните фактори:
            
                        а)
                     
                     
                        увеличени фитосанитарни рискове, свързани с наличието на вредители на територията на Съюза;
                     
                  
                        б)
                     
                     
                        дървен опаковъчен материал, други растения, растителни продукти или други обекти, при които има засечени вредители;
                     
                  
                        в)
                     
                     
                        историята на спазването от страна на професионалния оператор на приложимите разпоредби на регламенти (ЕС) 2016/2031 и (ЕС) 2017/625;
                     
                  
                        г)
                     
                     
                        наличната инфраструктура и местонахождението на помещенията, а когато е приложимо — и къде се намират другите места, използвани от професионалния оператор.
                     
                  
         
            Член 8
            Влизане в сила и прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 14 декември 2019 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 16 януари 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 95, 7.4.2017 г., стр. 1.
         
            (2)  Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (ОВ L 317, 23.11.2016 г., стр. 4).